b"\n_START_ARTICLE_\nErmita del Pilar de Cinctorres\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99ermita data del  segle XVIII (29 d'octubre de 1763), probablement sobre les restes d\xe2\x80\x99una ermita anterior, baix la mateixa  advocaci\xc3\xb3, que datava del segle XVII (1673), la qual est\xc3\xa0 documentada ( \xc3\xa9s citada per un document del bisbat de Tortosa en 1673)._NEWLINE_La capella es constru\xc3\xad gr\xc3\xa0cies a la labor de Pascual Serret, obrer de la localitat qui la va finan\xc3\xa7ar recollint almoines dels fidels._NEWLINE_Restaurada el 1983, actualment est\xc3\xa0  en un acceptable estat de conservaci\xc3\xb3.\n_START_SECTION_\nDescripci\xc3\xb3\n_START_PARAGRAPH_\nL'ermita presenta planta quadrangular i aspecte c\xc3\xbabic; \xc3\xa9s de xicotetes dimensions ( 6 x 7 m), amb els murs externs fets de ma\xc3\xa7oneria blanquejada  i la coberta piramidal rematada amb teules. L'acc\xc3\xa9s al recinte sagrat es fa per una porta de fusta adovellada. La fa\xc3\xa7ana presenta com a tota decoraci\xc3\xb3  una forn\xc3\xadcula amb una petita imatge de la Mare de D\xc3\xa9u._NEWLINE_L'interior \xc3\xa9s tamb\xc3\xa9 molt senzill, amb una decoraci\xc3\xb3 t\xc3\xadpica de l'\xc3\xa8poca de la seua construcci\xc3\xb3, amb motius al\xc2\xb7lusios a la Mare de D\xc3\xa9u del Pilar. La coberta \xc3\xa9s de falsa c\xc3\xbapula i el presbiteri presenta volta de can\xc3\xb3 separat per arc de mig punt."